La Conselleria d'Educació emet un comunicat amb informació relativa a l'inici del curs escolar
01 de setembre 2020

​![](/media/vctdy0wo/99-img_5896_c.jpg)  
  

La Conselleria d'Educació, Cultura i Esport ha emés un comunicat relatiu a l'imminent inici del curs escolar, dirigit i aplicable a tots els centres educatius de la Comunitat Valenciana. Per aquest motiu i per a facilitar la seua lectura emfatitzant els aspectes de major interés, el Departament d'Educació de l'Ajuntament de Sagunt ha realitzat un document a manera de resum de l'emés per la Generalitat Valenciana. Al final de la nota de premsa s'adjunta el citat resum.

El document ‘La volta a les aules segura’ recull algunes dades de la situació de la Comunitat Valenciana quant a diàlegs, acords i gestions dutes a terme per a la volta a l'escola. Segons l'escrit este serà un curs molt complex, en el qual haurem d'anar donant resposta a totes les situacions que es produïsquen en funció de l'evolució de la pandèmia, a més, els centres educatius valencians disposen des de fa setmanes d'un protocol sanitari per al retorn segur a les aules que és flexible i adaptable als diversos escenaris que es puguen donar al llarg del curs.

Un dels principals aclariments sobre la volta a l'escola és que les decisions relatives a la seguretat de l'alumnat sempre atenen al que marquen les autoritats sanitàries. En este sentit, cada centre ha adaptat el pla de contingència a les seues característiques per a atendre de la millor manera possible el seu alumnat.

L'inici del curs serà de manera progressiva del 7 a l'11 de setembre i els centres, en funció de les seues característiques (nombre d'alumnes, organització adoptada, etc.), determinaran els grups que s'incorporen cada dia. Per este motiu, totes les famílies han de posar-se en contacte amb els seus centres per a conéixer el dia que s'incorporen els diferents cursos. Quant a les entrades i eixides dels centres, es faran de manera escalonada per a evitar aglomeracions, i es tindrà una cura especial al pati, on també s'establiran torns.

  
![](/media/hlkdl3gb/99-img_5996_c.jpg)  

  
Els pares signaran una declaració responsable amb la qual es comprometen a prendre la temperatura als seus fills o filles abans d'anar al centre educatiu. En cas que la temperatura siga igual o superior a 37,5° ho comunicaran al centre i el menor haurà de romandre a casa. Esta mesura s'adopta per a transmetre al conjunt de les famílies i al conjunt de la societat que és necessària la col·laboració de totes les persones per a aconseguir que els centres educatius siguen llocs segurs i per a això fa falta la corresponsabilitat de tots els membres de la comunitat educativa.

Els centres educatius han reorganitzat i senyalitzat els seus espais i compten amb el material d'higiene i salut necessari (màscares, gel hidroalcohòlic...). S'han distribuït 3 milions de mascaretes i 86 000 litres de gel hidroalcohòlic per a l'alumnat i el professorat de tots els centres. A més, cada centre tindrà un espai d'aïllament per a possibles casos sospitosos d'infecció per covid-19. Per a la qual cosa, existix un protocol que marca què cal fer en cas de sospita d'algun cas entre la comunitat educativa. En este cas, un professor acompanyarà a l'alumne a l'espai covid, es posaran una mascareta quirúrgica i avisaran a la família i al centre de salut de referència, el qual determinarà a qui ha de realitzar-se la prova o les mesures de quarantena o confinament.

Quant a la neteja dels centres, es garantix l’exhaustivitat, així com la desinfecció i ventilació dels espais corresponents. I, tal com han determinat les autoritats sanitàries, tots els xiquets i xiquetes majors de 6 anys han de portar mascareta en tots els espais públics oberts i tancats. Açò significa que l'alumnat d'Educació Infantil no ha de portar mascareta i l'alumnat a partir de primer d'Educació Primària sí que l'haurà de portar.

  
![](/media/yyqf5z0l/99-c_ies_camp_morvedre.jpg)  

  
Per a l'organització dels centres, en Educació Infantil i en primer cicle d'Educació Primària, l'alumnat s'establirà en grups de convivència estable sense limitació de distància. En els cursos de 3r, 4t, 5é i 6é d'Educació Primària, els centres podran adoptar la seua organització per mitjà de grups de convivència estable de l'alumnat o per mitjà de grups en els quals s'haurà de respectar la distància mínima interpersonal de seguretat de 1,5 metres. Els centres utilitzaran les aules o espais més grans per a situar estos grups i ajustaran el número màxim d'alumnat que càpia en cada grup. En les activitats que es realitzen en el centre educatiu que comporten la mescla d'alumnat de diferents grups de convivència estable caldrà garantir la distància interpersonal de com a mínim 1,5 metres.

Per a l'organització dels grups de secundària, batxillerat i FP, tot l'alumnat de 1r d'ESO, Formació Professional Bàsica i un percentatge molt alt de la resta de nivells assistirà cada dia a classe en aules amb una separació entre companys de metre i mig. A partir de segon, si no hi ha suficient espai per a tindre tot l'alumnat amb 1,5 metres de separació, este acudirà al centre en dies alterns (dilluns, dimecres i divendres d'una setmana i dimarts i dijous de la següent). Els dies que vagen a classe seran uns 15 alumnes per aula. El professorat determinarà les tasques que han de fer a casa el dia que no assistisquen al centre.

Finalment, no podran accedir al centre educatiu l'alumnat, professorat i altres professionals que presenten símptomes compatibles amb la covid-19, que estiguen en situació d'aïllament per haver donat positiu en covid-19, que estiguen a l'espera del resultat d'una PCR o que estiguen en quarantena domiciliària per ser contacte estret d'alguna persona diagnosticada de covid-19 o amb símptomes compatibles.![](/es-va/Actualidad/PublishingImages/2020/62-05--.jpg)![](/es-va/Actualidad/PublishingImages/2020/62-0001-.jpg)![](/es-va/Actualidad/PublishingImages/2020/62-02-.jpg)![](/es-va/Actualidad/PublishingImages/2020/62-03-.jpg)![](/es-va/Actualidad/PublishingImages/2020/62-04-.jpg)![](/es-va/Actualidad/PublishingImages/2020/62-05-.jpg)![](/es-va/Actualidad/PublishingImages/2020/62-05--.jpg)  
  
  
  
  
  
  
  
  
  
  
  
  
  

*   [](http://www.facebook.com/sharer.php?u=https://aytosagunto.es/va/actualitat/la-conselleria-d-educacio-emet-un-comunicat-amb-informacio-relativa-a-l-inici-del-curs-escolar/ "Facebook")
*   [](http://twitter.com/share?url=https://aytosagunto.es/va/actualitat/la-conselleria-d-educacio-emet-un-comunicat-amb-informacio-relativa-a-l-inici-del-curs-escolar/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-conselleria-d-educacio-emet-un-comunicat-amb-informacio-relativa-a-l-inici-del-curs-escolar/ "Linked In")
*   [](mailto:?body=https://aytosagunto.es/va/actualitat/la-conselleria-d-educacio-emet-un-comunicat-amb-informacio-relativa-a-l-inici-del-curs-escolar/)